
Mária Út - A zarándokturizmus település- és térségfejlesztési aspektusai

Dolgozatom témája a Mária út zarándokútvonal, ezen belül is a Hargita megyei szakasz gazdasági és fejlesztési lehetőségeit vizsgálom. Ehhez általánosan a zarándoklatokhoz és az El Caminohoz kapcsolatos attitűdök és véleményeket is kutatom összehasonlítás céljából.
A dolgozatom első részében a szakirodalmi hátteret vizsgálom a terület- és településfejlesztésből kiindulva a turizmus településfejlesztésre tett hatásain keresztül. Ezt követően kitérek a turizmus, a vallás és a zarándoklat hátterének vizsgálatára.
A dolgozatom második részében a saját kutatásomat mutatom be.
Az első felmérésem egy on-line kérdőíves kutatás a zarándokok körében, amelynek fő eredménye, hogy a zarándoklatok népszerűsége növekszik. Viszont a Mária út irányába jóval kisebb az érdeklődés, ennek fő oka az infrastruktúra hiánya, valamint az úton fennálló veszélyek (a kutyák és medvék jelenléte). 
Fontos az út infrastruktúrájának a bővítése, a biztonság erősítése. Továbbá szükséges a Mária út hazai és nemzetközi népszerűsítése, mert a válaszokból az is kiderült, hogy a környező településeken sem hallottak róla.
A minőségi kutatásom során készítettem négy interjút, három ebből a Mária úttal kapcsolatban álló szakemberekkel és egyet pedig egy Hargita megyei önkormányzat vezetőjével.
Az interjúkból kiderül, hogy a szervezők egyik legnagyobb nehézsége a romániai jogi rendszer bürokráciája és a pénzügyi források hiánya, viszont ők is látnak lehetőséget a Mária útban. Úgy gondolják, hogy a zarándokutak iránti népszerűség növekszik, csak a megfelelő infrastruktúrát kell hozza biztosítani, hogy a Mária úton is bátran el merjenek indulni a zarándokok. 
A Mária út egyik nagy eltérése az El Caminohoz viszonyítva a közösségi élmény. Fontos a helyiek vendégszeretete és az infrastruktúra karbantartásában is nagy segítség lehet a lakosság önkéntes hozzáállása. Tehát a közösségi összefogás, a közösségi programok erősítése sok esetben lényegesebb, mint az infrastruktúra.
A kutatásom elején felállított hipotézisek megerősítést nyertek, a zarándokturizmusban van jövő és a Mária út népszerűsége is növekszik, viszont szükséges az infrastruktúra javítása. Ellenben a szakemberek szerint a közeljövőben elképzelhetetlen, hogy a Mária út pénzügyi függetlenséget érjen el, ahogyan az sem, hogy egy településnek a gazdaságát erre alapozzák. Ettől függetlenül számos pozitív hozadéka lehet a települések fejlesztése és a lakosság életszínvonala tekintetében.



